**Poziv školama**

**Obrazovni programi u kinu Tuškanac** **u organizaciji Hrvatskog filmskog saveza**

Hrvatski filmski savez od 2004. godine uspješno organizira programe u velikoj i maloj dvorani kina Tuškanac. Iako je dominantna djelatnost Saveza prikazivačka, jedno od važnijih područja svakako su **obrazovni programi** koji se dijele na:

**1. radionički tip programa (praktični) – za osnovnu i srednju školu**

**2. nastava filmske umjetnosti (teorijski) – za srednjoškolce i njihove profesore**

Programi se odvijaju u tri ciklusa (gotovo paralelno) – **zimskom, proljetnom i jesenskom** –te ih jedosad završilo ukupno 1200 sudionika.

Ovim se programima osnovnoškolskim i srednjoškolskim učenicima te njihovim nastavnicima omogućava stručno vođeno filmsko i filmološko obrazovanje, zasnovano na metodici nastave filma i filmskoj pedagogiji.

1. **Filmske radionice u kinu Tuškanac za djecu i mlade**

Sažeti opis programa:

Rad u filmskim radionicama najkonkretniji je oblik filmske edukacije djece i mladih. Hrvatski filmski savez godišnje, organizira i provodi tri radionice u kinu Tuškanac koje su prilagođene osnovnoškolskom i srednjoškolskom uzrastu. Rezultat tih radionica realizacija je jednoga filmskog projekta – dakle, ukupno tri kratka filma.

Vrijeme održavanja:

* **zimski odmor učenika** (8. – 12. siječnja 2017.) – radionica **animiranog** filma za niže razrede OŠ

– radionica **dokumentarnog** filma za više razrede OŠ

Filmske i videoradionice zamišljene su kao splet teorijskog i praktičnog pristupa s mnoštvo filmskih primjera i rada na terenu, gdje se često pomiče granica između mentora i učenika te jedni uče od drugih. U takvoj atmosferi, djeca i mladi najbolje savladavaju osnove medijske pismenosti. Ako se tome pridoda i interkulturni karakter radionica, njihova je odgojno-obrazovna uloga još snažnija. Planirani broj polaznika jest **15 sudionika po radionici** (45 ukupno). Projekcija završnih radova polaznika radionice bit će organizirana u jesen, kako za same polaznike, tako i za njihove roditelje, u maloj dvorani kina Tuškanac.

Voditelji radionica:

**Petra Zlonoga**

Rođena 1982., diplomirala je grafički dizajn na Studiju dizajna 2007. i animirani film i nove medije na Akademiji likovnih umjetnosti u Zagrebu 2011. Od 2009. radi samostalno kao grafička dizajnerica, ilustratorica i animatorica. Autorica je nagrađivanih animiranih i eksperimentalnih filmova Dota (2016), Glad (2014), Daniil Ivanoviču, slobodan si (2011), Gregor (2010), Lisica (2010), Danil Ivanoviču, oženi me (2007).

.

**Marinko Marinkić**

Rođen 1993., student je Akademije dramske umjetnosti (smjer snimanje). U filmske vode uplovio je 2005. priključivši se Studiju kreativnih ideja Gunja. Sudjelovao je u stvaranju 30-ak kratkometražnih filmova koji su sudjelovali i bili nagrađivani na raznim filmskim revijama i festivalima za djecu i mlade. Posljednje dvije godine stručni je suradnik Radionice eksperimentalnog filma Škole medijske kulture „dr. Ante Peterlić“.

**2. Nastava filmske umjetnosti u kinu Tuškanac**

Sažeti opis programa:

Obrazovni program *Nastava filmske umjetnosti u kinu Tuškanac* namijenjen je srednjoškolskim učenicima, ali i srednjoškolskim nastavnicima. Tijekom **pet nastavnih dana** u vrijeme zimskog, proljetnog i ljetnog odmora učenika, učenici i njihovi nastavnici imaju priliku na kinoplatnu pogledati pet raznovrsnih, umjetnički relevantnih, a mlađim generacijama uglavnom nepoznatih, filmskih djela koja pripadaju različitim nacionalnim kinematografijama, stilskim epohama i žanrovima te koja su odabrana uzevši u obzir njihovu estetsku vrijednost, ali i zrelost srednjoškolskih učenika. Nakon projekcije svakoga od tih filmova, slijede njihova analiza i interpretacija uza stručno vodstvo nastavnica Ane Đordić i Jelene Modrić. Navedeno podrazumijeva **stjecanje temeljnih filmoloških znanja** (od teorije do povijesti filma), **oblikovanje filmske pismenosti** i **razumijevanja filmskoga jezika**. Pritom se od učenika i profesora očekuje aktivno sudjelovanje, vođeno usmjerenim pitanjima nastavnica te njihovim moderiranjem diskusije nakon filma. Istodobno, srednjoškolski će se nastavnici stručno usavršiti **upoznavanjem osnova metodike nastave filma** te dobivanjem uvida u iskušanu praksu kad je u pitanju nastava filma u srednjoj školi. Dio programa jesu i dva gostujuća predavanja domaćih i stranih sveučilišnih nastavnika, filmskih profesionalaca i medijskih pedagoga. Valja napomenuti da je Nastava filmske umjetnosti u Tuškancu dobila **pozitivno mišljenje Ministarstva znanosti, obrazovanja i sporta.**

Vrijeme održavanja:

* **zimski odmor učenika** (2. – 6. siječnja 2017.)
* **proljetni odmor učenika** (18. – 22. travnja 2017.)
* **ljetni odmor učenika** (29. kolovoza – 2. rujna 2017.)

Zimski odmor učenika – gostujuća predavanja:

**1. predavanje o filmskoj kritici**

Za polaznike *Nastave filmske umjetnosti u kinu Tuškanac* planirano je predavanje filmske redateljice i kritičarke Višnje Vukašinović o filmskoj kritici 5. siječnja 2017. Radni je jezik predavanja engleski.

**2. projekt „Action! Research: a New European Methodology for Film Literacy“**

Također, u istome je terminu planiran sastanak predstavnika zemalja članica projekta „Action! Research: a New European Methodology for Film Literacy“ koji se financira iz programa Europske Unije „Kreativna Europa”, a čiji je nositelj Milano Film Network, neprofitna organizacija koja okuplja nekolicinu milanskih filmskih festivala. Projekt „AREM“ fokusiran je na promicanje filmske pismenosti mladih, a u njega su uključeni predstavnici Italije, Slovenije, Hrvatske i Rumunjske. Cilj projekta jest razvijanje zajedničke metodologije koja bi u svrhu promicanja filmske kulture u školama bila primjenjiva u različitim društvenim kontekstima. Prva faza projekta jest postavljanje zajedničke metodologije koja bi se bazirala na pedagoškom pristupu, a u toj bi fazi aktivno trebali biti uključeni i roditelji i nastavnici. U drugoj fazi, razvijena će se metodologija implementirati i testirati u školama. Radni je jezik sastanka engleski.

Proljetni odmor učenika – gostujuća predavanja:

**1. predavanje o filmskoj montaži**

Za polaznike *Nastave filmske umjetnosti u kinu Tuškanac* planirano je predavanje akademske filmske montažerke Radojke Tanhofer o filmskoj montaži. Radojka Tanhofer, osnivačica Odsjeka montaže pri Akademiji dramske umjetnosti u Zagrebu, filmska je montažerka koja potpisuje montažu najvećega dijela hrvatskih filmova klasičnoga razdoblja.

**2**. **predavanje nastavnika danske filmske škole Station Next o medijskoj pedagogiji**

Station Next danska je filmska škola koja organizira radionice i predavanja za mlade od 13 do 19 godina s ciljem filmske edukacije. Riječ je o iznimno kvalitetnoj i svjetski poznatoj školi filma, a jedan od njezinih nastavnika održat će predavanje namijenjeno nastavnicima, polaznicima Nastave filmske umjetnosti u Tuškancu, ali i svim ostalim zainteresiranim nastavnicima. Radni je jezik predavanja engleski.

Ljetni odmor učenika – gostujuća predavanja:

**1. predavanje o filmskoj režiji te produkciji filma *Broj 55***

U sklopu ljetnog ciklusa planirano je predavanje filmskog redatelja Kristijana Milića o režiji i produkciji filma *Broj 55* koji je osvojio brojne nagrade na domaćim i inozemnim festivalima (osam Zlatnih arena na Pula film festivalu itd.). Na primjeru svog filma, Kristijan Milić polaznicima će održati predavanje o izazovima režije na filmskom setu te objasniti proces koji svaki film prolazi od same ideje pa sve do premijere.

2. **predavanje nastavnika Relativity Schoola iz Los Angelesa o nastavi filma**

Relativity School iz L.A.-a jedan je od najcjenjenijih filmskih programa u SAD-u, koledž nastao u uskoj suradnji s holivudskim studijima. Jedan od nastavnika Relativity Schoola održat će predavanje o američkom sustavu nastave filma, suradnji s holivudskim studijima i filmskoj edukaciji na samome koledžu Relativity School. Radni je jezik predavanja engleski.

Reference voditeljica programa:

**Ana Đordić** (Zagreb, 1983.). Diplomirala je kroatistiku i filozofiju na Filozofskom fakultetu Sveučilišta u Zagrebu. Radi kao nastavnica hrvatskog jezika i filmske umjetnosti u XIII. gimnaziji. Suvoditeljica je *Nastave* *filmske umjetnosti u kinu Tuškanac* te „Metodičkih vježbi za nastavu filma u srednjoj školi” na Školi medijske kulture „dr. Ante Peterlić“ u organizaciji Hrvatskoga filmskog saveza. Vanjska je suradnica Hrvatskoga filmskog saveza na obrazovnim i revijskim programima te Hrvatskoga audiovizualnog centra na projektu filmske pismenosti. Pohađa Poslijediplomski doktorski studij književnosti, izvedbenih umjetnosti, filma i kulture Filozofskog fakulteta Sveučilišta u Zagrebu.

Objavljeni radovi:

1. Ana Đordić, 2015, **Metodički pristup analizi i interpretaciji filma *Neka uđe onaj pravi* kao nastavne jedinice u srednjoj školi**, Hrvatski filmski ljetopis, god. 21, br. 84, str. 237 – 248
2. Ana Đordić, Jelena Modrić, 2015, **Opravdanost nastave filma u sekundarnom obrazovanju kao nadgradnja nastave medijske kulture u primarnom obrazovanju**, *Istraživanja paradigmi, djetinjstva, odgoja i obrazovanja* (zbornik radova Konferencije Učiteljskog fakulteta Sveučilišta u Zagrebu), str. 391 – 400
3. Ana Đordić, **FIlm Education in High School**, 2014, *Media Education Seminar  and Workshop*, Erasmus+, MZOŠ, Hrvatski filmski savez, HAVC, Hrvatska zajednica tehničke kulture
4. Ana Đordić, 2013, **Metodički pristup analizi i interpretaciji *Edwarda Škarorukog* kao nastavne jedinice u srednjoj školi**, *Hrvatski filmski ljetopis*, god, 19, br. 76, str. 121 – 130
5. Ana Đordić, Jelena Modrić, 2012, **Metodička analiza filma *Djeca raja* Majida Majidija**, *Hrvatski filmski ljetopis*, god. 18, br. 72, god., str. 187 – 194
6. Ana Đordić, Jelena Modrić, 2012, **O potrebi uvođenja nastave filmske umjetnosti u srednje škole**, *Zapis*, bilten Hrvatskoga filmskoga saveza, br. 74

**Jelena Modrić** (Pula, 1983.). Diplomirala je montažu na Akademiji dramske umjetnosti Sveučilišta u Zagrebu gdje radi u zvanju docentice na Odsjeku montaže. Suvoditeljica je *Nastave filmske umjetnosti u kinu Tuškanac* te „Metodičkih vježbi za nastavu filma u srednjoj školi” na Školi medijske kulture „dr. Ante Peterlić“. Pohađa Poslijediplomski doktorski studij književnosti, izvedbenih umjetnosti, filma i kulture Filozofskog fakulteta Sveučilišta u Zagrebu.

Objavljeni radovi:

1. Ana Đordić, Jelena Modrić, 2015, **Opravdanost nastave filma u sekundarnom obrazovanju kao nadgradnja nastave medijske kulture u primarnom obrazovanju**, *Istraživanja paradigmi, djetinjstva, odgoja i obrazovanja* (zbornik radova Konferencije Učiteljskog fakulteta Sveučilišta u Zagrebu), str. 391 - 400
2. Ana Đordić, Jelena Modrić, 2012, **Metodička analiza filma *Djeca raja* Majida Majidija**, *Hrvatski filmski ljetopis*, god. 18, br. 72, god., str. 187 - 194
3. Ana Đordić, Jelena Modrić, 2012, **O potrebi uvođenja nastave filmske umjetnosti u srednje škole**, *Zapis*, bilten Hrvatskoga filmskoga saveza, br. 7

Za sve dodatne informacije i prijave na gore navedene programe, potrebno je obratiti se **Sari Čučić,** stručnoj suradnici za obrazovne programe u kinu Tuškanac, na e-adresu [sara.cucic@gmail.com](mailto:sara.cucic@gmail.com) ili telefonski na +385 95 5788 511.